Врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), а согласно член 109 став 9 од Законот за општата управна постапка (“Службен весник на Република Македонија“ бр. 124/2015), а согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Здружение на граѓани Институт за економски истражувања и политики – Скопје – Finance Think, поднесена против Решението на Министерството за информатичко општество и администрација, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер, на 09.06.2022 година, го донесе следното

**Р Е Ш Е Н И Е**

1. Жалбата изјавена од Институт за економски истражувања и политики – Скопје – Finance Think, поднесена против Решението на Министерството за информатичко општество и администрација бр.15-2136/2 од 19.05.2022 година, заведена во Агенцијата под бр.08-165 на 30.05.2022 година по предметот Барање за пристап до информации од јавен карактер, **СЕ УВАЖУВА.**
2. **Решението на Имателот на информации бр.15-2136/2 од 19.05.2022 година, во делот од Барањето под точка 2 “Сите детали за услугите со овој статус (На кого се однесува услугата (правни или физички лица); На кое место се поднесуваат; Начин на иницирање на услугата; Закон; Плаќања и цена)“, се поништува.**
3. **Предметот се враќа на повторно постапување пред првостепениот орган.**
4. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

## Здружение на граѓани Институт за економски истражувања и политики – Скопје – Finance Think, на 09.05.2022 година поднело Барање за пристап до информации од јавен карактер до Министерството за информатичко општество и администрација, со кое побарало да му се достави следната информација:

„1. Услугите со статус верификувана услуга и финално внесена услуга;

2. Сите детали за услугите со овој статус ( Назив на услуга; На кого се однесува услугата (правни или физички лица); На кое место се поднесуваат; Начин на иницирање на услугата; Надлежен орган; Регулатива; Закон; Плаќања и цена)“.

Имателот на информации, постапувајќи по ова Барање, донел Решение бр.15-2136/2 од 19.05.2022 година, со кое Барањето се уважува. Во Образложението на решението е наведено дека: “Во однос на второто барање за детали за услугите со статус верификувани и финално внесени, бидејќи за содржината на информациите за одредена услуга, одговорен е исклучиво надлежниот орган – давател на услугата, Ве упатуваме истите да ги побарате од Институциите-даватели на услугите“.

Незадоволно од наведеното Решение, Барателот на информации поднесе Жалба до Агенцијата за заштита на правото на слободен пристап до информациите од јавен карактер, заведена во Агенцијата под бр.08-165 од 30.05.2022 година. Во Жалбата е наведено: “...По основ на барањето добивме решение (во прилог) со број 15-2136/2 кое нашето барање се Уважува во целост, но доставените барања во ексел (во прилог) се делумни. Согласно правната поука во Решението ја поднесуваме оваа жалба со барање, Министерството за информатичко општество и администрација да ни ги достави и податоците за параметрите кои недостасуваат, а се Уважени со барањето и тоа: “ситедетали за услугите со овој статус (На кого се однесува услугата (правни или физички лица); На кое место се поднесуваат; Начин на иницирање на услугата; Закон; Плаќања и цена)“.

Агенција, преку е-маил заведен под бр.08-165 од 30.05.2022 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

На 20.04.2022 година, Имателот на информации до Агенцијата достави Допис, заведен во Агенцијата под бр.08-165, во кое е наведено: “Во прилог Ви го препраќам мејлот со кој сме го доставиле решението и прилогот на Институт за истражување и политики Finance Think, по однос на доставеното барање за слободен пристап до информации од јавен карактер“. Во прилог ги достави списите во врска со предметот.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, Решението на Имателот на информации во делот Барањето “Сите детали за услугите со овој статус (На кого се однесува услугата (правни или физички лица); На кое место се поднесуваат; Начин на иницирање на услугата; Закон; Плаќања и цена)“ го поништи и предметот го врати на повторно постапување пред првостепениот орган,** поради следното:

Агенцијата за заштита на правото на слободен пристап до информациите од јавен карактер, по разгледувањето на Жалбата и другите списи во врска со предметот, утврди дека Имателот на информации не постапил во целост согласно одредбите од Законот за слободен пристап до информации од јавен карактер, и покрај тоа што донел Решение со кое го уважува барањето и во самото образложение дава делумен одговор, а за делот од Барањето “...Сите детали за услугите со овој статус (На кого се однесува услугата (правни или физички лица); На кое место се поднесуваат; Начин на иницирање на услугата; Закон; Плаќања и цена)“,го упатува Барателот да ја побара информацијата кај друг Имател на информацијата, односно не му доставил целосен одговор на Барателот како што е наведено во самото Барање.

Агенцијата за заштита на правото на слободен пристап до информациите од јавен карактер му укажува на Имателот на информации дека, доколку располага со делот од барањето **“...сите детали за услугите со овој статус (На кого се однесува услугата (правни или физички лица); На кое место се поднесуваат; Начин на иницирање на услугата; Закон; Плаќања и цена)“,** бил должен да му ја достави на Барателот на начин и во форма наведено во Барањето, доколку пак не располага , Имателот на информации, **должен е да идентификува кој располага со истата**, и согласно член 18 од Законот за слободен пристап до информации од јавен карактер бил должен да го препрати барањето, во рок од три дена од денот на приемот на Барањето, до имателот на информации кој според содржината на барањето е имател на информации и за тоа да го извести барателот.

Согласно член 18 од Законот за слободен пристап до информации од јавен карактер „Ако имателот на информации што го примил барањето не располага со бараната информација веднаш, а најдоцна во рок од три дена од денот на приемот на барањето, е должен да го препрати барањето до имателот на информации кој според содржината на барањето е имателот на информацијата и за тоа да го извести барателот.“

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

**Директор,**

**Пламенка Бојчева**